KOMMISSIONENS AFGØRELSE af 20. maj 1998 om oprettelse af sektordialogudvalg til fremme af dialogen mellem arbejdsmarkedets parter på europæisk plan (meddelt under nummer K(1998) 2334) (EØS-relevant tekst) (98/500/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab, og

ud fra følgende betragtninger:

Ved traktatens artikel 118 B er det fastsat, at Kommissionen bestræber sig på at udvikle dialogen mellem arbejdsmarkedets parter på europæisk plan, idet denne dialog, hvis parterne finder det ønskeligt, kan føre til, at der knyttes aftalemæssige forbindelser;

i fællesskabspagten om arbejdstagernes grundlæggende arbejdsmarkedsmæssige og sociale rettigheder fastsættes det i nr. 12, at arbejdsgiverne eller arbejdsgiverorganisationerne på den ene side og arbejdstagerorganisationerne på den anden side har ret til under de vilkår, der gælder efter national lovgivning og praksis, at forhandle og indgå kollektive overenskomster. Dialogen mellem arbejdsmarkedets parter på europæisk plan, der skal udvikles, kan, hvis parterne finder det ønskeligt, føre til, at der knyttes aftalemæssige forbindelser, navnlig på tværfagligt plan og sektorplan;

Kommissionen har som svar på meddelelsen af 18. september 1996 om udviklingen af den sociale dialog på fællesskabsplan (1) fået kraftig støtte fra alle involverede parter til sit forslag om at styrke den sektorielle sociale dialog;

Europa-Parlamentet har i sin beslutning af 18. juli 1997 (2) som svar på Kommissionens meddelelse om udviklingen af den sociale dialog krævet, at den sektorielle sociale dialog tillægges særlig betydning, da virkningerne af henholdsvis regulering og deregulering på beskæftigelsen i de enkelte erhvervssektorer bedst kan vurderes inden for rammerne af den sektorielle dialog;

Det Økonomiske og Sociale Udvalg har i sin udtalelse af 29. januar 1997 (3) som svar på Kommissionens meddelelse om udviklingen af den sociale dialog erklæret, at den sektorielle dialog skal være effektiv, omkostningseffektiv og målrettet;

forholdene i de forskellige medlemsstater viser klart, at arbejdsmarkedets parter må deltage aktivt i drøftelser vedrørende en forbedring af leve- og arbejdsvilkårene i deres sektor; et sektordialogudvalg, der er knyttet til Kommissionen, er det bedst egnede middel til at sikre denne deltagelse, idet der på fællesskabsplan skabes et repræsentativt forum for de pågældende socioøkonomiske kræfter;

Kommissionen bør søge at sikre, at medlemskabet af og aktiviteterne i sektordialogudvalgene bidrager til at fremme ligestillingen mellem kvinder og mænd;

de eksisterende paritetiske udvalg bør afløses af sektordialogudvalg; afgørelserne om nedsættelse af førstnævnte udvalg bør derfor ophæves -

TRUFFET FØLGENDE AFGØRELSE:

Artikel 1

Der nedsættes sektordialogudvalg (herefter benævnt »udvalgene«) i de sektorer, hvor arbejdsmarkedets parter indgiver fælles anmodning om deltagelse i en dialog på europæisk plan, og hvor arbejdsgiver- og arbejdstagerorganisationerne:

a) har tilknytning til specifikke sektorer eller kategorier og er organiseret på europæisk plan

b) består af organisationer, som selv er en integrerende og anerkendt del af medlemsstaternes arbejdsgiver- og arbejdstagerstrukturer, har beføjelse til at forhandle om aftaler og er repræsentative for flere medlemsstater

c) har egnede strukturer til at sikre deres effektive deltagelse i udvalgenes arbejde.

Artikel 2

Udvalgene skal for så vidt angår deres respektive erhvervssektorer:

a) høres om tiltag på fællesskabsplan, der har sociale og arbejdsmarkedsmæssige følger, og

b) udvikle og fremme den sociale dialog på sektorplan.

Artikel 3

Det samlede antal repræsentanter for arbejdsmarkedets parter, der kan deltage i hvert udvalgs møder, er højst 40, og der skal være lige mange arbejdsgiver- og arbejdstagerrepræsentanter.

Artikel 4

Kommissionen indbyder repræsentanterne til at deltage i udvalgenes møder efter forslag fra de arbejdsgiver- og arbejdstagerorganisationer, som har indgivet den i artikel 1 omhandlede anmodning.

Artikel 5

1. Hvert udvalg fastsætter sammen med Kommissionen sin egen forretningsorden.

2. Udvalgene ledes af en repræsentant for arbejdsgivernes eller arbejdstagernes delegationer eller, efter disses fælles anmodning, af en repræsentant for Kommissionen.

3. Udvalgene holder møde mindst én gang om året. Højst 30 repræsentanter for arbejdsmarkedets parter, som deltager i et udvalgsmøde, modtager diæter og rejsegodtgørelse.

4. Kommissionen gennemgår regelmæssigt sammen med arbejdsmarkedets parter sektorudvalgenes funktion og aktiviteter i de forskellige sektorer.

Artikel 6

Såfremt Kommissionen har meddelt et udvalg, at et af de drøftede emner vedrører et spørgsmål af fortrolig karakter, må udvalgets medlemmer ikke videregive nogen oplysninger, der er fremkommet under møderne i udvalget eller dettes sekretariat, jf. i øvrigt traktatens artikel 214.

Artikel 7

1. Sektordialogudvalgene træder i stedet for følgende eksisterende paritetiske udvalg:

a) Det Paritetiske Udvalg for Søtransport, nedsat ved Kommissionens afgørelse 87/467/EØF (4)

b) Det Paritetiske Udvalg for Civil Luftfart, nedsat ved Kommissionens afgørelse 90/449/EØF (5)

c) Det Paritetiske Udvalg for Vandvejstrafikken, nedsat ved Kommissionens afgørelse 80/991/EØF (6)

d) Det Paritetiske Udvalg for Landevejstransport, nedsat ved Kommissionens afgørelse 85/516/EØF (7)

e) Det Paritetiske Udvalg vedrørende Jernbaner, nedsat ved Kommissionens afgørelse 85/13/EØF (8)

f) Det Paritetiske Udvalg for Telekommunikation, nedsat ved Kommissionens afgørelse 90/450/EØF (9)

g) Det Paritetiske Udvalg vedrørende Sociale Problemer for Arbejdstagere i Landbruget, nedsat ved Kommissionens afgørelse 74/442/EØF (10)

h) Det Paritetiske Udvalg vedrørende Sociale Problemer for Arbejdstagere inden for Havfiskeriet, nedsat ved Kommissionens afgørelse 74/441/EØF (11)

i) Det Paritetiske Udvalg for Postvæsen (12), nedsat ved Kommissionens afgørelse 94/595/EF.

De ved ovennævnte afgørelser nedsatte udvalg forbliver dog i funktion, indtil de sektorudvalg, der nedsættes ved nærværende afgørelse, træder i funktion, men under alle omstændigheder højst indtil den 31. december 1998.

2. Med forbehold af artikel 1 erstatter sektordialogudvalget også andre uformelle arbejdsgrupper, gennem hvilke Kommissionen hidtil har fremmet den sociale dialog i visse sektorer, der ikke er omfattet af en kommissionsafgørelse om nedsættelse af et paritetisk udvalg.

3. De i stk. 1, litra a)-i), nævnte afgørelser ophæves med virkning fra den 1. januar 1999.

Udfærdiget i Bruxelles, den 20. maj 1998.

På Kommissionens vegne

Pádraig FLYNN

Medlem af Kommissionen

(1) KOM(96) 448 endelig udg.

(2) EFT C 286 af 22. 9. 1997, s. 338.

(3) EFT C 89 af 19. 3. 1997, s. 27.

(4) EFT L 253 af 4. 9. 1987, s. 20.

(5) EFT L 230 af 24. 8. 1990, s. 22.

(6) EFT L 297 af 6. 11. 1980, s. 28.

(7) EFT L 317 af 28. 11. 1985, s. 33.

(8) EFT L 8 af 10. 1. 1985, s. 26.

(9) EFT L 230 af 24. 8. 1990, s. 25.

(10) EFT L 243 af 5. 9. 1974, s. 22.

(11) EFT L 243 af 5. 9. 1974, s. 19.

(12) EFT L 225 af 31. 8. 1994, s. 31.